KINNITAN

*(allkirjastatud digitaalselt)*

Kalle Küttis

koolivõrgu juht

**Tartu Tamme Gümnaasiumi arengukava aastateks 2017 – 2020**

Arengukava koostatakse vastavalt põhikooli- ja gümnaasiumiseaduse § 67 lõikele 2 ning haridus- ja teadusministri 13.04.2016.a käskkirjale nr 1.1-2/16/83 „Haridus- ja Teadusministeeriumi hallatavate üldhariduskoolide arengukavade kinnitamise kord“ Arengukava koostati vahemikus 01.2016 – 01.2017.

Tartu Tamme Gümnaasium töötab ainult gümnaasiumiosana riigi pidamisel alates 2015. a septembrist. Kolleegide motivatsioon on kõrge ja õpilaste silmad säravad. Oleme tuginenud paljus subjektiivsele tundele, kuidas on hea, ning õpilaste, kolleegide ja kogukonna talupojamõistusele. Korralduslikult oleme püüdnud hoida suurt autonoomiat ja vastutust ning vähest administratiivset koormust. Enne 15/16 õppeaastat muutsime õppekava, et tõsta õpetuse efektiivsust: a) vähendasime õpilase kogukoormust, b) suurendasime valikuid, c) tõime sisse rohkem edasise karjääriga seotud tegevusi, d) suurendasime õpilase vastutust. Paika on saanud peamised rutiinid. Koostatud on peamised ja kiiresti vajaminevad dokumendid. Koolimaja on sisustatud. Koostöö partneritega on väga hea on. Meie kooli tahetakse tulla. Koolis õpib 436 õpilast 5 õppesuunal: loodus, meditsiin, tehnoloogia, infotehnoloogia, kultuur (kuni 2016 humanitaaria). Töötajaid on 46 (sh osaajaga 17), 2/3 neist tuli üle varasemast Tamme Gümnaasiumist, 1/3 liitus 2015. aasta sügisel.

Gümnaasiumi riiklikus õppekava[[1]](#footnote-1) rõhutatakse võrdsena nii kasvatust kui haridust ning esitatakse ülesanne valmistada ette õpilane erinevateks rollideks elus – isiklikus elus, tööturul, kodaniku ja kultuurikandjana. Riigigümnaasiumite kvaliteedikokkulepe[[2]](#footnote-2) piiritleb täpsemalt panustamise akadeemilistele õppesuundadele, ühtlasi esitab ootuse õpilasele, õpetajale, koolijuhile. Kooli õppekava sõnastab raamistiku kooli toimimiseks kogukonnas ning ülesanded, millega hakkama saada[[3]](#footnote-3). Eesti elukestva õppe strateegia[[4]](#footnote-4) toob välja hariduse peamised prioriteedid.

Valikutes lähtutakse järgmisetest eesmärki puudutavatest mõtetest:

* Noor inimene vastutab oma valikute eest ja leiab üles enda kõige parema mina. Kool aitab kaasa ja toetab.
* Gümnaasiumi ülesanne on äratada, mitte niivõrd ära õpetada.
* Olulisim on õppida mõtlema.
* Inimene on mitmekülgne.

Valikutes lähtutakse järgmistest kooliperet puudutavatest mõtetest:

* Kõige tähtsam on koolis õpetaja ja õpilase suhe.
* Koolis tehakse tööd ja siin on hea olla, need mõtted käivad käsikäes.
* Koolis töötab enesekindel ja autonoomne professionaal, kes vastutab enda tegevuse eest.
* Õppimine ja töötamine koos toetavate inimestega aitab paremini edasi kui sund ja tihe hindamine.
* Aeg on kallis, ärme anna mõttetult aega raiskavaid ülesandeid, ärme raiska teiste aega tegemata tööga.
* Püüame ühe inimese muret lahendada nii, et teised inimesed kannatada ei saaks.

Arengukavas püstitatakse kolm peamist eesmärki:

1. **Paneme tähele.** Koolis õppimise ja töötamise edukuse alus on tunne, et igaühest peetakse lugu, kõiki toetatakse, keskkond on ilus ja korras. Eesmärk sisaldab endas nii õpilaste omavahelisi suhteid, õpilaste-õpetajate suhteid ja kollektiivi suhteid, aga ka toetusmehhanisme, et abivajaja ei jääks üksi, ning ka tunnustust, et hea tegu saaks kiidetud. Kui õpilane või kolleeg on tulnud meie kooli, siis on ta meie kogukonna seas koos rõõmude ja muredega.
   1. **Tunnustussüsteem õpilaste ja kooli töötajate jaoks**,püüame hoida süsteemi paindlikuna.
   2. **Hoogtegevus ja igapäevane töö hoolivuse ja lugupidamise heaks** tähendab nii selgelt sihitud ettevõtmisi, nt teemapäevad, aga ka tähelepanu koolielu teistes asjades, nt uurimis- ja praktilised tööd.
   3. **Hariduslike erivajadustega õpilased on toetatud**. Ühegi õpilase kohta ei saa öelda, et muret ei märgatud ega püütud abistada või andekust ei toetatud.
   4. **Klasse ja lende puudutavad töötajate arutelud** suhete, vajaduste ja õppetöö analüüsimiseks, kui kõige vahetum ja efektiivsem võimalus muredele ligi pääsemiseks ning tegevuste planeerimiseks.
   5. **Õpilaste eneseanalüüs**, et sisseastumisküsitlused, arenguvestlused, õpetajate igapäevane töö, karjääritöö ja õpilasnõustamine oleks õpilase jaoks sobivalt kokku põimunud ja abiks.

Eesmärgi saavutatust hinnatakse a)subjektiivse taju ja rahuloluküsitlustega kooli vaimse ja füüsilise keskkonna kohta, b) toetusmehhanismi ja tunnustusmehhanismi olemasoluga.

1. **Tamme gümnaasiumi õpikeskkond on õppesuundadega seotud valdkondades väga hea**. Siia tahetakse õppima tulla. Suudame koos partneritega kõigis õppesuundades pakkuda parimat võimalikku Eestis.
   1. **Kultuuri- ja IT-õppesuundade arendamine**. 2015. a alustas IT-õppesuund ja 2016. aastal loodi humanitaarsuuna baasil kultuurisuund. Esimestel aastatel tuleb plaanitud tegevused esimest korda ellu viia ja vajadusel parandada.
   2. **Kohandumine olukorraga, kus pigem isikupõhine koostöö kooliväliste asutustega asendub selgete lepinguliste suhetega.** Kooli jaoks tähendab see ühelt poolt väga heade suhete hoidmist ning aktiivsust uute ideede koos väljamõtlemisel, teiselt poolt selget vaadet, mis eesmärgil, mida ja milliste ressursside eest on vajalik sisse osta.
   3. **Kooli vilistlaste kaasamine kooli õppetegevustesse ning õpilaste karjääri planeerimisse.** Tamme gümnaasiumil on väga tugev vilistlaskond, kelle eeskuju aitab õpilastel valida sihid oma eluteel.

Eesmärgi saavutatust hinnatakse a) sisseastumiseelistuste alusel, kas on piisavalt õppesuundadega seotud huvidega ning heade võimetega kandidaate, b) abiturientide ja vilistlaste rahuolu hindamisega.

1. **Tamme gümnaasiumis töötab väga hea õpetaja**. Iga õpetaja on isiksus ja tema vajadused erinevad. Õpetaja on autonoomne. Tagada tuleb piisav info enda töö peegeldamiseks ning vajadusel vähene sekkumine, autonoomia viib paremini edasi kui kontroll. Palga puhul eeldatakse ühtlaselt kvaliteetset tööd ja pigem ühtlaselt kõrget palka kui suurt diferentseerimist. Sisulise arengusuunana nähakse a) eesmärgipärast hindamist, b) erinevate õppeainete lõimingut, c) uurimistööde juhendamisoskust.
   1. **Õpetaja panustab** õppematerjalide loomisesse, arendustöödesse hariduses, kogemuste vahetusse. Püütakse leida täiendavaid ressursse (nt õpikuraha kasutus) vastava töö finantseerimiseks ning õppekorralduslikke lahendusi selle tagamiseks.
   2. **Klassi uks on kolleegidele lahti**. Juurutame kindla regulaarsusega kolleegide tundide külastamist. Seda lisaks hästi toimivale kolleegilt kolleegile formaadile.
   3. **Õpetajate eneseanalüüs**, etkolleegide ja õpilaste tagasiside, arenguvestlused, eksamitulemused, kõik muud tõendid oleks õpetaja jaoks sobivalt kokku põimunud ja abiks. Oluline on hoida hindamiskoormus väike, aga võetakse kasutusse kursuste hindamine õpilaste poolt, kaalutakse vabas vormis iga-aastast eneseanalüüsi ning 360o analüüsi juurutamist. Arenguvestluste vajadus ja regulaarsus lepitakse kokku iga kolleegiga.

Eesmärgi saavutatust hinnatakse järgneva alusel: a) vähe konflikte, mis on tingitud madalast ainemetoodilisest või kasvatuslikust võimekusest, b) õpilaste tulemuslikkus sisseastumisel ning vilistlaste subjektiivne tagasiside, c) riikliku välishindamise tulemused (hinnatud lisaväärtusena), d) subjektiivne hinnang, kas õpetajad on nõus enda seisukohti väljendama ja kaitsma ning nõus heal meelel näitama enda tundi.

Arengukava seab prioriteedid kooli igapäevasele tegevusele. Igal aastal rakendatakse töörühmad konkreetsete arengukavast tulenevate küsimuste lahendamiseks. Arengukava eesmärkide realiseerumise ja arengukava asjakohasuse hindamiseks kasutatakse: a) uuringuid, kus kool osaleb, b) tagasiside küsitlusi (eelkõige õpilastele), c) õpilasesinduse ja kolleegide arutelusid, d) kooli hoolekogu arutelusid, e) muud kättesaadavat teavet, millest osa on kogukonna ning kooli väljast nägevate inimeste subjektiivsed hinnangud. Arengukava muutmine võetakse ette tähtaja saabudes või kui kooli kogukonnale tundub, et arengukava ei kajasta enam kõige olulisemaid kooli arendamise ülesandeid.

1. https://www.riigiteataja.ee/akt/129082014021 [↑](#footnote-ref-1)
2. http://www.hm.ee/index.php?popup=download&id=12611 [↑](#footnote-ref-2)
3. <http://tammegymnaasium.ee/wp-content/uploads/2015/04/TTG-oppekava.pdf> [↑](#footnote-ref-3)
4. https://www.hm.ee/et/elukestva-oppe-strateegia-2020 [↑](#footnote-ref-4)